Twee steel glo 300 kg se koperkabel van TransnetArgieffoto Twee verdagtes is Saterdag in Vredenburg aan die Weskus in hegtenis geneem nadat hulle in besit van meer as 300 kg se koperkabel betrap is. Die koperkabel behoort aan Transnet en het ’n geraamde waarde van R91 000. Kol. Andrè Traut, woordvoerder van die polisie, sê polisiebeamptes het omstreeks 18:45 patrollie in Vredenburg gery toe hulle ’n swaargelaaide Toyota Corolla by die kruising van die R27 en R399 gewaar het. Die polisiebeamptes het die voertuig voorgekeer en op 302 kg se koperkabel afgekom. ’n Werknemer van Transnet het die koperkabel as eiendom van die spoordiens geïdentifiseer en die twee verdagtes is in hegtenis geneem. Die twee vermeende koperkabeldiewe, onderskeidelik 43 en 46 jaar oud, sal na verwagting Maandag in die plaaslike landdroshof verskyn op aanklagte van die besit van vermoedelik gesteelde eiendom.